(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΒ΄

Τετάρτη 27 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Θ. Πέρκα, σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 2ο Γυμνάσιο Κοζάνης, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Ναυτιλίας και Νησιωτικής Πολιτικής με θέμα: «Χωρίς προηγούμενο ο εμπαιγμός της Κυβέρνησης για την καταβολή της οικονομικής ενίσχυσης ‘ΑΜΑΛΘΕΙΑ’ προς τους κτηνοτρόφους παραγωγούς στην Κρήτη και στην υπόλοιπη νησιωτική Ελλάδα»., σελ.   
 β) Προς τον Υπουργό Υγείας:  
 i. με θέμα: «Στοχευμένες πρωτοβουλίες για την πλήρωση θέσεων ιατρών στην Παθολογική κλινική του Γενικού Νοσοκομείου Δράμας»., σελ.   
 ii. με θέμα: «Ελλείψεις σε υγειονομικό προσωπικό στο Γενικό Νοσοκομείο της Π.Ε. Χαλκιδικής»., σελ.   
 γ) Προς τον Υπουργό Προστασίας του Πολίτη με θέμα: «Αδυναμία της κυβέρνησης να παρέχει ασφάλεια στους πολίτες της χώρας»., σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι. , σελ.  
   
  
ΟΜΙΛΗΤΕΣ

Α. Επί διαδικαστικού θέματος:  
  
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΓΕΩΡΓΙΑΔΗΣ Σ. , σελ.   
 ΓΚΙΚΑΣ Σ. , σελ.   
 ΜΠΑΡΚΑΣ Κ. , σελ.   
 ΝΙΚΟΛΑΪΔΗΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΣ Α. , σελ.   
 ΧΝΑΡΗΣ Ε. , σελ.   
  
Γ. ΠΑΡΕΜΒΑΣΕΙΣ:  
  
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΒ΄

Τετάρτη 27 Νοεμβρίου 2024

Αθήνα, σήμερα στις 27 Νοεμβρίου 2024, ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-11-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΑ΄ συνεδριάσεώς του, της Τρίτης 26 Νοεμβρίου 2024, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου της Τετάρτης 27 Νοεμβρίου 2024.

Οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 229/19-11-2024 και 236/19-11-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη. Η υπ’ αριθμόν 238/22-11-2024 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ανδρέα Νικολακόπουλο και η υπ’ αριθμόν 237/21-11-2024 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Κατόπιν τούτου, προχωρούμε στη συζήτηση της

δεύτερης με αριθμό 237/21-11-2024 επίκαιρης ερώτησης δευτέρου κύκλου του Βουλευτή Ρεθύμνου της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρη, προς τον Υπουργό Ναυτιλίας και Νησιωτικής Πολιτικής, με θέμα: «Χωρίς προηγούμενο ο εμπαιγμός της Κυβέρνησης για την καταβολή της οικονομικής ενίσχυσης «ΑΜΑΛΘΕΙΑ» προς τους κτηνοτρόφους παραγωγούς στην Κρήτη και στην υπόλοιπη νησιωτική Ελλάδα».

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κύριε Υπουργέ, η Κυβέρνηση της Νέας Δημοκρατίας θέσπισε την έκτακτη οικονομική ενίσχυση «ΑΜΑΛΘΕΙΑ» με σκοπό την οικονομική ενδυνάμωση της ελληνικής κτηνοτροφίας. Όπως γνωρίζετε, το μέτρο αυτό αφορούσε τη στήριξη των φτωχών κατ’ αρχάς της Κρήτης και εν συνεχεία επεκτάθηκε και στην υπόλοιπη νησιωτική Ελλάδα. Σκοπός του μέτρου αυτού ήταν η αντιμετώπιση της αύξησης του κόστους παραγωγής που προκλήθηκε από την ενεργειακή κρίση και επεκτάθηκε από το ξέσπασμα του ρωσοουκρανικού πολέμου.

Ωστόσο, αν και το μέτρο αυτό εξαγγέλθηκε από την Κυβέρνησή σας πριν από περίπου δυόμισι χρόνια και ενώ έχει παρέλθει ενάμισι έτος από τότε που οι κτηνοτρόφοι κατέθεσαν τα δικαιολογητικά τους στο σύστημα, μέχρι και σήμερα που μιλάμε καμμία καταβολή δεν έχει πραγματοποιηθεί, με αποτέλεσμα οι κτηνοτρόφοι της νησιωτικής χώρας να βρίσκονται σε δεινή οικονομική κατάσταση και που συνεχώς επιβαρύνεται λόγω της εισχώρησης των ζωονόσων πανώλης και ευλογιάς και των περιοριστικών μέτρων τα οποία έχουν συμβεί.

Θέλω, κατ’ αρχάς, να μου απαντήσετε, κύριε Υπουργέ, πού οφείλεται αυτή η καθυστέρηση και κυρίως, αν και πότε προτίθεστε να καταβάλετε αυτή την οικονομική ενίσχυση «ΑΜΑΛΘΕΙΑ» στους εκπροσώπους της ελληνικής νησιωτικής χώρας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χνάρη.

Θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Πράγματι, κύριε συνάδελφε, το μέτρο αυτό της ενίσχυσης «ΑΜΑΛΘΕΙΑ» ήταν ένα έκτακτο μέτρο. Ξεκίνησε για την Κρήτη, όμως, πήγε και σε άλλα μέρη της Ελλάδος. Τριάντα περιφερειακές ενότητες είχαν εγγραφεί, δεκαέξι χιλιάδες και πλέον δικαιούχοι και από αυτές οι έντεκα χιλιάδες περίπου -και κάτι λίγο ακόμα- είναι της Κρήτης.

Όπως γνωρίζετε, σύμφωνα και με τον νόμο, θα πρέπει να γίνει ο έλεγχος για τα de minimis όπως λέγεται. Είναι ο κανονισμός της Ευρωπαϊκής Ένωσης 1408/2013, που θα πρέπει να ελεγχθούν οι επιχειρήσεις εάν έχουν πάρει κρατικές ενισχύσεις, διότι δεν επιτρέπεται να ξεπεράσουν κάποιο συγκεκριμένο ποσό.

Να πω εδώ και να θυμίσουμε, ότι το μέτρο αυτό πράγματι ήταν επειδή είχαν αυξηθεί λόγω του πολέμου οι ζωοτροφές, οι πρώτες ύλες για τους κτηνοτρόφους και θα δινόταν άπαξ. Οι αιτήσεις άνοιξαν στις 17 Μαΐου του 2023 και έμειναν ανοικτές μέχρι τέλος Σεπτεμβρίου. Από εκεί και πέρα, όμως, έπρεπε να γίνει αυτός ο έλεγχος de minimis.

Οι υπηρεσίες μας, σε συνεργασία με τον ΕΔΥΤΕ, προέβησαν στη δημιουργία σχετικού λογαριασμού στο Πληροφοριακό Σύστημα Συσσώρευσης Κρατικών Ενισχύσεων Ήσσονος Σημασίας, για να ολοκληρωθεί αυτή η διαδικασία. Πράγματι, καθυστέρησαν οι έλεγχοι. Από εκεί και πέρα, όμως, είμαστε στην ευχάριστη θέση να πούμε ότι πριν από λίγες μέρες ολοκληρώθηκαν οι έλεγχοι από τον ΕΔΥΤΕ και συγκεκριμένα στις 6 Νοεμβρίου.

Άρα καταβάλλουμε προσπάθεια ώστε να πληρωθεί αν όχι όλο το ποσό, τότε ένα μεγάλο μέρος αυτού μέχρι το τέλος του χρόνου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Χνάρη, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Περίμενα, κύριε Υπουργέ, μετά από δυόμισι χρόνια από τη δέσμευση της Κυβέρνησής σας, μετά από ενάμιση χρόνο από τότε που κατέθεσαν οι κτηνοτρόφοι τα δικαιολογητικά τους και μετά από τρεις συνεχόμενες κοινοβουλευτικές μου παρεμβάσεις -σήμερα είναι η τέταρτη- να μας δίνατε ένα συγκεκριμένο χρονοδιάγραμμα για όλο το ποσό της καταβολής της ενίσχυσης «ΑΜΑΛΘΕΙΑ», που είναι ένας προϋπολογισμός 12 εκατομμυρίων ευρώ και το ανώτερο ποσό είναι 900 ευρώ ανά δικαιούχο, που στην ουσία θα είναι κατά μέσο όρο 400 με 500 ευρώ, που σε αυτή τη δύσκολη οικονομική συγκυρία λόγω της εισχώρησης των περιοριστικών μέτρων που υπάρχουν από την Κυβέρνηση, είναι ένα μικρό ποσό στην ουσία, αλλά το έχει πολλή ανάγκη ο κτηνοτρόφος.

Αντί, λοιπόν, να μας δώσετε ένα χρονοδιάγραμμα, μας είπατε πάλι ότι εδώ και ενάμιση χρόνο δεν έχετε καταφέρει να ελέγξετε αυτά τα δικαιολογητικά. Αναρωτιέται κανείς πού είναι το επιτελικό και ψηφιακό κράτος για το οποίο επαίρεστε και δεν μπορείτε να κάνετε αυτή τη διαδικασία.

Εδώ υπάρχουν δύο ενδεχόμενα: Είτε οι υπηρεσίες σας δεν είναι ικανές -και κατ’ επέκταση η Κυβέρνησή σας- να κάνουν αυτές τις διαδικασίες, είτε απλά δεν έχετε τα χρήματα ή την πολιτική βούληση και στην ουσία κοροϊδεύετε όχι μόνο εμάς που κάνουμε τις ερωτήσεις, αλλά πολύ περισσότερο τους ίδιους τους κτηνοτρόφους.

Εγώ, κύριε Υπουργέ, θα επανέλθω, αν σε σύντομο και εύλογο χρονικό διάστημα δεν καταβάλετε όλη την ενίσχυση για την οποία έχει δεσμευτεί η Κυβέρνησή σας, στην ουσία τρεις Υπουργοί, για όλο το ποσό.

Θα σας πω και κάτι άλλο. Η ιδιότητά μου σήμερα εδώ είναι Βουλευτής, αλλά το επάγγελμά μου είναι κτηνοτρόφος και εδώ εκπροσωπώ χιλιάδες κτηνοτρόφους της χώρας και θέλω να μεταφέρω την αγωνία που έχουν και τις δυσκολίες που έχουν για να αντεπεξέλθουν στις υποχρεώσεις τους. Σαν Βουλευτής μπορεί να σας ρωτώ, αλλά σαν κτηνοτρόφος και εκπροσωπώντας τους συναδέλφους μου, απαιτώ να μου δώσετε ένα συγκεκριμένο χρονοδιάγραμμα.

Σας ξαναρωτώ, κύριε Υπουργέ: Προτίθεστε σε εύλογο χρονικό διάστημα να καταβάλετε όλη την ενίσχυση στους κτηνοτρόφους, την «ΑΜΑΛΘΕΙΑ»;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χνάρη.

Κύριε Υφυπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Επαναλαμβάνω ότι υπήρξε μία διαδικασία από τον ΕΔΥΤΕ και από τις υπηρεσίες που έπρεπε να ελεγχθεί το de minimis των επιχειρήσεων βάσει του 1408/13 της Ευρωπαϊκής Ένωσης που είναι και νόμος του κράτους. Από εκεί και πέρα αυτό ολοκληρώθηκε και καταβάλλουμε προσπάθεια μέχρι το τέλος του χρόνου να πληρωθεί το ποσό. Ανέρχεται σε 10.143.000 ευρώ.

Να πω εδώ πέρα ότι ο Νομός Ρεθύμνου, για τον οποίον ενδιαφέρεστε…

**ΕΜΜΑΝΟΥΗΛ ΧΝΑΡΗΣ:** Ενδιαφέρομαι για όλη τη χώρα.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ο Νομός Ρεθύμνου έχει περίπου πέντε χιλιάδες επιχειρήσεις από τις δεκαέξι χιλιάδες οκτακόσιες πενήντα τρεις και το ποσό το οποίο αναμένεται για τον Νομό Ρεθύμνου είναι 3.418.250 ευρώ. Άρα η προσπάθεια είναι να καταβληθεί όλο το ποσό μέχρι το τέλος του χρόνου.

Θέλω επίσης να πω ότι στο πλαίσιο αυτό και επί τη ευκαιρία της ερώτησης καταβάλλουμε προσπάθεια να πληρωθεί ένα σημαντικό ποσό και του μεταφορικού ισοδύναμου πολιτών μέχρι το τέλος του χρόνου.

Επίσης, θέλω να πω ότι επειδή κατηγορήσατε το Υπουργείο και την Κυβέρνηση ότι είναι αυτή η Κυβέρνηση η οποία έβαλε τα νησιά στο επίκεντρο της πολιτικής και ο Προεδρεύων αυτή τη στιγμή, που ήταν Υπουργός, είναι αυτός ο οποίος με τον νόμο που κατέθεσε το 2021 για την ολοκληρωμένη θαλάσσια στρατηγική για τον νησιωτικό χώρο, έβαλε τον νησιωτικό χώρο στο κέντρο της πολιτικής μας. Στρατηγική επιλογή της κυβέρνησης, λοιπόν, είναι η ενίσχυση των νησιών και του νησιωτικού χώρου.

Μόλις προ ολίγων ημερών ο Πρωθυπουργός από τη Νάξο ανακοίνωσε το Ταμείο Απανθρακοποίησης των νήσων. Έχουμε ένα ευρύ πλέγμα με την Ευρωπαϊκή Τράπεζα Επενδύσεων, με την Ελληνική Αναπτυξιακή Τράπεζα, κονδύλια από το Πρόγραμμα Δημοσίων Επενδύσεων και όλα αυτά πάνε στα νησιά για συγκεκριμένα έργα, άρα βεβαίως δίνουμε την προσοχή που πρέπει και στα μεγάλα νησιά, όπως είναι η Κρήτη και στα μικρότερα νησιά, όπως είναι οι Οθωνοί, αλλά από εκεί και πέρα κάποιες διαδικασίες γνωρίζετε κι εσείς ότι είναι χρονοβόρες.

Σας ανακοινώσαμε, λοιπόν, ότι ολοκληρώθηκαν αυτές οι χρονοβόρες διαδικασίες των ελέγχων και οσονούπω θα αποδοθούν τα χρήματα στους δικαιούχους για την «ΑΜΑΛΘΕΙΑ».

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Αυτό που μπορούμε να κρατήσουμε πάντως είναι θετική δέσμευση του Υπουργείου. Και όντως η αλήθεια είναι ότι μου δίνεται και μένα η δυνατότητα να πω ότι ήταν ένα έκτακτο μέτρο, ένα άπαξ μέτρο, το οποίο θεσμοθετήθηκε την συγκεκριμένη χρονική περίοδο για να καλύψει ακριβώς τις υπερβάλλουσες ενεργειακές ανάγκες και απαιτήσεις μιας ειδικής κατηγορίας των συμπολιτών μας, των κτηνοτρόφων. Και νομίζω, κύριε Υπουργέ, ότι με τη σημερινή σας απάντηση δίνετε μία οριστική αποσαφήνιση του συγκεκριμένου ζητήματος. Νομίζω αυτό που πρέπει να αποκομίσουν οι κτηνοτρόφοι μας σήμερα είναι ότι η δέσμευση της Κυβέρνησης θα υλοποιηθεί.

Επιτρέψτε μου τώρα να περάσουμε στις επόμενες δύο ερωτήσεις που θα απαντήσει ο Υπουργός Υγείας κ. Άδωνις Γεωργιάδης.

Θα συζητήσουμε τώρα την πρώτη με αριθμό 229 /19-11-2024 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Υγείας, με θέμα: «Στοχευμένες πρωτοβουλίες για την πλήρωση θέσεων ιατρών στην Παθολογική κλινική του Γενικού Νοσοκομείου Δράμας».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, πρώτα από όλα το θέμα το οποίο αναδεικνύεται με τη σημερινή επίκαιρη ερώτηση το γνωρίζετε πάρα πολύ καλά. Έχουμε ξανασυζητήσει σε αυτή την Αίθουσα για τα σοβαρά προβλήματα υποστελέχωσης στην παθολογική κλινική του Γενικού Νοσοκομείου Δράμας και δυστυχώς δεν έχει υπάρξει λύση μέχρι σήμερα.

Δεύτερον, η επίκαιρη ερώτηση κατατέθηκε προτού γίνει γνωστό το νομοσχέδιο που θα συζητηθεί αύριο στην Ολομέλεια και περιλαμβάνει τα θεσμικά κίνητρα για την προσέλκυση γιατρών. Η άποψη της τοπικής κοινωνίας την οποία σας μεταφέρω είναι ότι θα έπρεπε να υπάρχουν πιο στοχευμένες παρεμβάσεις από πλευράς Κυβέρνησης και κυρίως οι νομοθετικές ρυθμίσεις να γίνονται συνολικά και όχι αποσπασματικά.

Γελάτε, κύριε Υπουργέ, και μου αρέσει γιατί την κάναμε αυτή τη συζήτηση. Αν θυμάστε, κύριε Υπουργέ, όταν ξανασυζητήσαμε το ζήτημα των προσλήψεων στην παθολογική κλινική του Γενικού Νοσοκομείου Δράμας σας ρώτησα, όταν είχε κηρυχθεί πλέον άγονο, αν θα καλυφθούν οι θέσεις. Μου απαντήσατε ότι δεν μπορείτε να δεσμευτείτε. Σας απάντησα ότι δεν θα καλυφθούν. Γιατί δεν βλέπετε το θέμα συνολικά; Σήμερα μετά από το νομοσχέδιο που θα ψηφιστεί αύριο για τα θεσμικά κίνητρα σας λέω ξανά ότι πάλι δεν θα καλυφθούν οι θέσεις. Δεν κινδυνολογώ, κύριε Υπουργέ. Σας κάλεσα στη Δράμα. Ελάτε και συζητήστε. Δείτε, αν ήσασταν εσείς γιατρός, από πού θα ερχόσασταν. Πού θα μένατε. Μη συζητάτε με τα κομματικά στελέχη. Ελάτε και δείτε από μόνος σας. Δεν ζητάμε τίποτα άλλο. Η παθολογική κλινική, κύριε Υπουργέ, γνωρίζετε ότι λειτουργεί με μπαλώματα με μόνο μία παθολόγο. Σας μεταφέρω για ακόμη μία φορά την κραυγή αγωνίας της τοπικής κοινωνίας.

Κύριε Υπουργέ, σε αυτή την προσπάθεια είμαστε όλοι μαζί. Κάντε τα αδύνατα δυνατά για να έρθουν οι γιατροί στη δράμα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Απολαμβάνω τις συζητήσεις με αξιοπρεπείς συνάδελφους τους οποίους συμπαθώ κιόλας, όπως τον κ. Νικολαΐδη και τον κ. Πάνα που έχω στη συνέχεια. Και την απολαμβάνω κυρίως γιατί μπορούμε να κάνουμε μια κανονική συζήτηση πολιτισμένων ανθρώπων.

Κατ’ αρχάς μου λέτε αν μπορούσα να προβλέψω αν θα καλυφθούν ή όχι οι θέσεις. «Πας προφήτης μετά Χριστόν γάιδαρος εστί» έλεγε ο πατέρας μου και το σέβομαι πάρα πολύ. Προφητεύετε ότι ούτε τώρα θα καλυφθούν. Εγώ δεν θα έπαιρνα ένα τέτοιο μεγάλο ρίσκο αλλά δικαίωμά σας είναι. Τα Πρακτικά της Βουλής μένουν στην ιστορία. Εγώ μπορώ να σας πω μόνο για το τι έχουμε ήδη κάνει. Τι έχει ήδη επιτευχθεί -για τη Δράμα έχει ήδη επιτευχθεί πρόοδος, δεν μπορούμε να πούμε ότι δεν έχει επιτευχθεί- και τι πιστεύουμε ότι μπορεί να γίνει στο μέλλον. Και πάλι η πολιτική είναι από πάνω για να την παρακολουθείς.

Στο βασικό σας ερώτημα που διαβάζω τώρα, «από πού θα ερχόμασταν;» δηλαδή, δεν έχει κατάλληλους δρόμους, αν καταλαβαίνω καλά και «πού θα μένατε;» δηλαδή, δεν έχει κατάλληλα σπίτια, προφανώς κανένα απ’ τα δυο δεν είναι αρμοδιότητα του Υπουργείου Υγείας.

Θα μου επιτρέψετε μόνο να πω, έτσι για την ιστορία, ότι το ΠΑΣΟΚ κυβέρνησε πολύ περισσότερα χρόνια από κάθε άλλο κόμμα, τουλάχιστον μέχρι το 2010 που ξεκίνησε η πτώση του. Άρα το ΠΑΣΟΚ για τους δρόμους προς τη Δράμα και για τις υποδομές της Δράμας κάποια ευθύνη συνολικά την έχει. Γιατί δεν γίνονται αυτά μέσα σε ένα και δυο και πέντε χρόνια, αυτά είναι πολιτικές δεκαετιών. Αλλά ας μην πάμε τώρα εκεί, ο γέγονε γέγονε, προφανώς και το ΠΑΣΟΚ όταν κυβερνούσε τη Δράμα δεν την είχε σε πρώτη προτεραιότητα, σύμφωνα με αυτά που είπατε ότι έχει μείνει η Δράμα πάρα πολύ πίσω.

Πάω, λοιπόν, τώρα στο τι έχουμε κάνει. Ορκίζομαι Υπουργός Υγείας, κύριε Πρόεδρε, στις 3 Ιανουαρίου του 2024, πολύ ωραία. Ένα από τα πρώτα θέματα που εντοπίζω στη νέα μου δεύτερη θητεία, είναι το μεγάλο έλλειμμα ιατρικού και νοσηλευτικού προσωπικού. Είναι μεγάλη διαφορά από το 2013 και 2014. Το 2013 και 2014 είχαμε έλλειψη χρημάτων, το 2024 και τώρα έχουμε έλλειψη προσωπικού. Και ξεκινάω να δω πώς μπορώ να αντιμετωπίσω αυτό το ζήτημα. Μου έχετε κάνει ερωτήσεις στη Βουλή και εσείς και ο συνάδελφός μου από τη Νέα Δημοκρατία ο κ. Κυριαζίδης από τη Δράμα πάρα πολλές φορές, έχει έρθει στο γραφείο μου ο κ. Κυριαζίδης, μπορεί να έχει έρθει και δέκα φορές γι’ αυτό το θέμα και κοιτάμε να δούμε πώς θα μπορέσουμε να βρούμε γιατρούς, όχι μόνο για τη Δράμα, αλλά γενικά για τα περιφερειακά νοσοκομεία. Πολύ ωραία.

Φτάνω το καλοκαίρι και κάνω τη μεγάλη μου νομοθετική παρέμβαση, γιατί οι Υπουργοί δεν μπορούν να κάνουν τον παθολόγο, οι Υπουργοί πολιτικές εφαρμόζουν. Κάνω, λοιπόν, τη νομοθετική μου παρέμβαση. Θυμίζω τη φασαρία στη Βουλή, κύριε Πρόεδρε, πάνω εκεί στα θεωρεία ιατρικοί σύλλογοι, εσείς όλα τα κόμματα της Αντιπολιτεύσεως στα κάγκελα κ.λπ.. Ήταν ένα κόμμα σύμμαχος στην προσπάθεια να φτιάξουμε ένα νέο πλαίσιο για τα περιφερειακά νοσοκομεία; Απολύτως κανένα. Προχώρησε η Νέα Δημοκρατία ολομόναχη. Πολύ ωραία.

Με την παρέμβασή μας του καλοκαιριού βρήκαμε ιδιώτες γιατρούς σε πολλά περιφερειακά νοσοκομεία, τα οποία και λειτούργησαν το καλοκαίρι και πήγαμε καλύτερα από πέρυσι. Ταυτόχρονα, τον Σεπτέμβριο, με βάση τον νόμο, βγάλαμε την κοινή μας υπουργική απόφαση με τα νέα οικονομικά κίνητρα για τους γιατρούς στα περιφερειακά νοσοκομεία, στις άγονες περιοχές. Πάλι μόνοι μας. Όλα τα κόμματα έλεγαν ότι «είναι λίγα τα κίνητρα», «δεν είναι αρκετά τα κίνητρα», «δεν θα αποδώσουν τα κίνητρα». Βάσει των κινήτρων, προκηρύξαμε όλες τις άγονες θέσεις. Συγκεντρώσαμε το σύνολο των θέσεων που είχαμε προκηρύξει κατά καιρούς τα προηγούμενα χρόνια και βγαίνανε πάντα άγονες -στο σύνολο ήταν διακόσιες ενενήντα τρεις- και τις προκηρύξαμε με τα νέα οικονομικά κίνητρα.

Από τις διακόσιες ενενήντα τρεις, καλύφθηκαν οι διακόσιες μια. Δηλαδή, από εκεί που πηγαίναμε 293-0, πήγαμε 293-201. Εγώ το θεωρώ επιτυχία, για να είμαι ειλικρινής, ίσως και μεγαλύτερη απ’ ό,τι αρχικά υπολογίζαμε, γιατί δεν περιμέναμε να καλυφθούν και όλες οι θέσεις -να μην είμαστε υπερβολικοί.

Κλείνω την πρωτολογία μου με τη Δράμα και τα υπόλοιπα στη δευτερολογία μου. Πάμε, λοιπόν, να δούμε συγκεκριμένα στη Δράμα τι έγινε. Γιατί σας είπα ότι στη Δράμα έχει γίνει πρόοδος. Συγκεκριμένα, σε αυτή την τελευταία προκήρυξη, μέσα δηλαδή στις διακόσιες ενενήντα τρεις θέσεις, για τη Δράμα ειδικά προκηρύξαμε πέντε θέσεις εσωτερικής Παθολογίας σε διαφορετικούς βαθμούς, δύο ΜΕΘ σε διαφορετικούς βαθμούς. Δυστυχώς, για την Παθολογία δεν έγινε καμμία αίτηση, αλλά έγινε μία αίτηση Επιμελητού Α΄ για τη ΜΕΘ, τρεις αιτήσεις Επιμελητού Β΄ για τη ΜΕΘ. Άρα, στα δύο πόδια που είχε πρόβλημα το νοσοκομείο, στην παθολογική δεν πετύχαμε, στις ΜΕΘ πετύχαμε. Οι ΜΕΘ συμπληρώνονται 100%. Η Παθολογία δεν συμπληρώθηκε.

Μείναμε αδρανείς σε αυτό; Δηλαδή, είπαμε ωραία, δεν συμπληρώθηκε και τέρμα; Όχι. Όπως σωστά είπατε, αυτομάτως ενεργήσαμε, σε χρόνο ντε τε, φέραμε την τροπολογία για τα θεσμικά κίνητρα, τώρα -υπερψηφίζεται αύριο στην Ολομέλεια- με το που παίρνει ΦΕΚ και το άρθρο με τα θεσμικά κίνητρα, στις 15 Δεκεμβρίου ξαναπροκηρύσσουμε τις ενενήντα δύο θέσεις που έχουν μείνει άγονες και θα δούμε τώρα πώς ο συνδυασμός των οικονομικών κινήτρων με τα θεσμικά θα οδηγήσουν και πόσες από τις ενενήντα δύο, πια, θα καλυφθούν.

Καταλαβαίνετε, κύριε Πρόεδρε, ότι αυτές οι ενενήντα δύο είναι ο σκληρός πυρήνας. Είναι αυτές οι θέσεις που, όχι μόνο δεν καλύφθηκαν επί σειρά ετών, αλλά δεν καλύφθηκαν και με τα επιπλέον οικονομικά κίνητρα. Γι’ αυτό τώρα βάζουμε και τα θεσμικά επιπλέον εδώ πέρα. Και -το ξεκαθαρίζω- αν πάλι δεν βρούμε γιατρούς -γιατί, πάλι εγώ, δεν θα διακινδυνεύσω πρόβλεψη, εγώ πολιτικές εφαρμόζω- πάλι σε χρόνο πρώτο θα δούμε τι άλλο μπορούμε να σκεφτούμε για να δελεάσουμε γιατρούς.

Πάντως δεν καταθέτουμε τα όπλα. Δεν παραιτούμαστε από την προσπάθεια. Δεν αδιαφορούμε για τα περιφερειακά νοσοκομεία και σίγουρα δεν αδιαφορούμε για τη Δράμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, χαίρομαι που ακούμε ότι συζητάτε με τον κ. Κυριαζίδη, ο οποίος βρίσκεται εδώ, απλά, την επόμενη φορά -αυτό που σας είπα είναι- συζητήστε με την κοινωνία. Ο κ. Κυριαζίδης δεν είναι γιατρός. Συζητήστε με την κοινωνία, μη συζητάτε με κομματικά στελέχη. Δέκα φορές ο κ. Κυριαζίδης μαζί σας σε ραντεβού; Και εγώ από τη Δράμα είμαι και ο κ. Ξανθόπουλος του ΣΥΡΙΖΑ από τη Δράμα είναι. Γιατί δεν μας φωνάζετε να σας πει ο καθένας τις προτάσεις του;

Μάλλον δεν θέλετε να ακούσετε τις προτάσεις μας. Μάλλον. Αυτό που μας είπατε τώρα είναι ότι ο κ. Κυριαζίδης ήρθε δέκα φορές. Και καλά έκανε. Και είκοσι να έρθει. Εμείς δεν θέλουμε να δουλέψει το Νοσοκομείο της Δράμας;

Επειδή θα κάνουμε μια πολιτισμένη συζήτηση. Είπατε ότι το ΠΑΣΟΚ κυβέρνησε. Φυσικά και κυβέρνησε. Ο Κυριάκος Μητσοτάκης το 2018 ερχόμενος στη Δράμα είπε ότι το έργο θα ολοκληρωθεί μέσα στην πρώτη θητεία της Νέας Δημοκρατίας. Δεν το είπα εγώ. Νέοι άνθρωποι είμαστε, κύριε Υπουργέ. Στην ίδια ηλικία είμαστε κοντά. Αφήστε το παρελθόν. Στο σήμερα τι κάνουμε. Αυτό έχει καταστρέψει αυτόν τον τόπο, ότι μιλάμε συνέχεια για το παρελθόν. Σήμερα οι κάτοικοι της Δράμας, του Νομού Δράμας, έχουν γιατρούς; Όχι.

Μιλήσατε για τα θεσμικά που ψηφίζονται αύριο. Τα κίνητρα της τοπικής αυτοδιοίκησης πότε θα ψηφιστούν; Όταν πάλι μπορεί να αποτύχει -για να μην κινδυνολογώ, σας είπα- η προκήρυξη και να πούμε τότε να δώσουμε και τα κίνητρα της τοπικής αυτοδιοίκησης.

Κύριε Υπουργέ, είπατε ότι από τις διακόσιες ενενήντα τρεις θέσεις καλύφθηκαν οι διακόσιες μία. Καλά το είπα; Σε ποιους νομούς δεν καλύφθηκαν οι θέσεις; Σε ποια νοσοκομεία; Στα νοσοκομεία της Δράμας και της Σάμου. Γιατί στης Δράμας και στης Σάμου; Δηλαδή εσείς είστε ένας Υπουργός που δουλεύετε μόνο για το Υπουργείο Υγείας; Δεν συνεργάζεται με τα άλλα Υπουργεία για να δείτε ποιο είναι το συνολικό πρόβλημα; Αυτό που σας λέω, κύριε Υπουργέ, κι αν με καλούσατε στο γραφείο σας θα το επαναλάμβανα, είναι να δείτε την κάθε περιοχή ξεχωριστά. Το κάθε νοσοκομείο έχει διαφορετικές ιδιαιτερότητες από τα άλλα.

Ο Νομός Δράμας δεν έχει δρόμο, κύριε Υπουργέ. Αυτό θα σας έλεγα. Η Κυβέρνηση της Νέας Δημοκρατίας είπε ότι θα προχωρήσει αυτός ο δρόμος. Παρακολουθώ τον δρόμο, το γνωρίζετε πάρα πολύ καλά, σε τι εξέλιξη βρίσκονται οι μελέτες. Αυτή τη στιγμή λέμε ότι θα δημοπρατηθεί το πρώτο τρίμηνο, αν θυμάμαι καλά, του 2025. Εκεί θέλω να βοηθήσετε και να πιέσετε. Να μην πάρει πίσω. Γιατί κάθε φορά παίρνει πίσω. Μπορείτε να βοηθήσετε σε αυτό;

Εγώ δεν αμφισβητώ τις καλές σας προθέσεις. Σας είπα ότι δεν υπάρχουν σπίτια. Μου είπατε «τι να κάνω». Να έρθετε με την τοπική κοινωνία, να δούμε πώς μπορούμε να συνεργαστούμε ώστε να δούμε ακίνητα του δημοσίου να μπορέσουμε να νομοθετήσουμε ώστε να πάνε στην τοπική αυτοδιοίκηση για να μπορέσουμε να τα δώσουμε σε δημόσιους λειτουργούς. Γιατί δεν είναι μόνο το θέμα της υγείας, είναι και το θέμα της παιδείας. Δείτε τα λίγο. Ελάτε να τα συζητήσουμε. Πού μπορείτε να βοηθήσετε;

Δεν είστε ένας μεμονωμένος Υπουργός, κύριε Υπουργέ. Είσαστε ένα μέρος της συνολικής Κυβέρνησης της Νέας Δημοκρατίας. Τα Υπουργεία πρέπει να συνεργάζονται για να μπορέσει να πάει αυτός ο τόπος μπροστά. Εσείς θα αφήσετε το αποτύπωμά σας και θα πείτε ήμουν ένας επιτυχημένος ή όχι Υπουργός Υγείας. Το ίδιο θα κάνει και ένας συνάδελφός σας. Συνολικά τι γίνεται στην πατρίδα μας, κύριε Υπουργέ; Και σας το λέω μέσα από την καρδιά μου γιατί αυτή τη στιγμή ο κόσμος της Δράμας δεν έχει γιατρούς. Δεν μπορούμε να πεθάνουμε, κύριε Υπουργέ. Εκεί βοηθήστε. Χωρίς αντιπαράθεση. Γιατί όπως είπε και προχθές ο κύριος Πρωθυπουργός από το Βήμα της Βουλής, «η υγεία δεν έχει κόμματα και χρώματα». Αποδείξτε το! Καλέστε μας!

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μου δίνετε την ευκαιρία να πω ότι κι εσάς σας έχω δει στο γραφείο μου. Μπορεί όχι δέκα φορές, αλλά τρεις φορές σίγουρα. Και τον κ. Ξανθόπουλο θα έβλεπα, αν μου ζητούσε ραντεβού. Γενικά όποιος Βουλευτής ζητάει να με δει, ανεξαρτήτως κόμματος, δε λέω ποτέ όχι. Το αντίθετο. Το γραφείο μου αποτελεί απολύτως ανοιχτό χώρο.

Ξεκαθαρίζω γενικά την αντίληψή μου. Οι Υπουργοί είμαστε δημόσια πρόσωπα. Το γραφείο του Υπουργού δεν είναι δικό του προσωπικό. Είναι του κράτους, δηλαδή του ελληνικού λαού, δηλαδή πρωτίστως των εκλεγμένων αντιπροσώπων του. Το αν θα δεχθώ κάποιον στο ιδιωτικό μου γραφείο, είναι δικός μου λογαριασμός. Το αν θα δεχθώ κάποιον στο υπουργικό μου γραφείο δεν είναι δικός μου λογαριασμός. Είμαι υποχρεωμένος να τον δεχθώ.

Πάμε στο προκείμενο. Κατ’ αρχάς χαίρομαι που μου μεταφέρετε αρμοδιότητες συναρμοδίων Υπουργών, δηλαδή άλλων Υπουργών. Τι μου είπατε τώρα; «Κάνατε ό,τι μπορείτε ως Υπουργείο Υγείας, τώρα ασχοληθείτε με το Υπουργείο Υποδομών». Με συγχωρείτε, έχουμε Υπουργείο Υποδομών. Δεν είναι δική μου δουλειά να παρεμβαίνω στο Υπουργείο Υποδομών. Όμως δεν υπεκφεύγω της ευθύνης συνολικά της Κυβερνήσεως. Σίγουρα με ενδιαφέρει, όπως κάθε Έλληνα πολίτη, να υπάρχει δρόμος στη Δράμα, σίγουρα ενδιαφέρει τον Πρωθυπουργό -προφανώς ένας δρόμος δεν γίνεται τόσο εύκολα, έχει πολλές φάσεις που μπορεί να καθυστερήσει ένα έργο-, αλλά η Κυβέρνηση το έχει βάλει σε προτεραιότητα και θα γίνει. Τελικά με Μητσοτάκη Πρωθυπουργό θα γίνει ο δρόμος, μην ανησυχείτε. Μπορεί να μην το πετύχει στην πρώτη τετραετία, θα το πετύχει στη δεύτερη.

Πάμε τώρα στα της υγείας, να το γυρίσουμε στο συγκεκριμένο. Μου λέτε αν ακούω την τοπική κοινωνία. Μα έχω νομοθετήσει για την τοπική κοινωνία. Ο κύριος Δήμαρχος Δράμας, εάν πιστεύετε εσείς ότι το πρόβλημα για να μην πάνε οι γιατροί στη Δράμα είναι τα σπίτια -δεν το ξέρω, μπορεί και να είναι, δεν το αμφισβητώ ως ουσία, δεν ξέρω πώς είναι η κατάσταση στα σπίτια, καθόλου, στη Δράμα, θα με συγχωρήσετε, πραγματικά δεν το ξέρω, δεν το λέω για να υπεκφύγω, δεν το ξέρω- όμως ο δήμαρχος έχει στα χέρια του τα εργαλεία να βοηθήσει. Δεν χρειάζεται να πάμε σε κανέναν δήμαρχο. Ο Δήμαρχος -αν θέλει- της Δράμας μπορεί να βγει να πει αύριο στους γιατρούς παθολόγους «πληρώνω εγώ το σπίτι».

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν έχει σπίτια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν μπορεί να μην έχει σπίτι, τέσσερα διαμερίσματα. Άμα δεν έχει σπίτι όλη η Δράμα, πάει να πει ότι έχετε ανάπτυξη 400%. Δεν γίνεται αυτό που λέτε, είναι παράλογο. Δεν μπορεί να είστε ταυτόχρονα με έλλειμμα και ταυτόχρονα να μην έχετε σπίτια. Δεν γίνονται όλα μαζί. Αν η τοπική κοινωνία θέλει να βοηθηθεί και να βρει σπίτια, μπορεί.

Έχω ψηφίσει νόμο τον Ιούλιο πέρυσι. Υπάρχει άρθρο που κάνει τις δαπάνες νόμιμες, περνά από το Ελεγκτικό Συνέδριο και αν πραγματικά το πρόβλημα που δεν έρχονται γιατροί στη Δράμα είναι τα σπίτια, παρακαλώ πολύ τον κύριο δήμαρχο να αξιοποιήσει τον νόμο, να εντάξει τις δαπάνες στον προϋπολογισμό του και να τους βρει σπίτια, αν εσείς πιστεύετε ότι αυτό είναι το πρόβλημα. Δεν χρειάζεται να κάνω τίποτα άλλο γι’ αυτό, το έχω ήδη κάνει, τον έχω ψηφίσει τον νόμο. Σπίτια το Υπουργείο Υγείας να χτίσει στη Δράμα δεν μπορεί. Νόμος του Υπουργείου Υγείας που να δίνει νομιμότητα στον δήμαρχο για να ασχοληθεί με αυτό το θέμα -αν εκεί είναι το πρόβλημα- ναι, μπορεί. Το έχει ήδη κάνει. Εγώ δεν μπορώ να κάνω τη δουλειά του δημάρχου, με συγχωρείτε. Αυτό είναι δουλειά του δημάρχου, να την κάνει. Δεν τον ξέρω τον κύριο. Δεν λέω κάτι εναντίον του, δεν λέω κάτι προσωπικό, μιλάω γενικά και το λέω για όλους τους δημάρχους. Όπου έχουμε πρόβλημα προσελκύσεως γιατρών ας κάνουν και οι δήμαρχοι -αν μπορούν- ένα κλικ παραπάνω, διότι, ναι, το να έχει γιατρούς ένα νοσοκομείο αποτελεί και ζήτημα της τοπικής κοινωνίας. Δεν είναι ζήτημα μόνο της κεντρικής κυβέρνησης.

Εμένα στην πολιτική -και την πολιτική τη βλέπω πάντα ως εφαρμοσμένη τέχνη- και οι φασαρίες μου αρέσουν και οι καυγάδες μου αρέσουν και η τηλεόραση μου αρέσει και η τηλεθέαση και το Tit Tok, ιδιαίτερα το Twitter κ.λπ., όλα τα ευχαριστιέμαι, αλλά αυτά είναι για να κάνουμε λίγο χαβαλέ. Δεν είναι αυτό η πολιτική. Η πολιτική είναι: «Έχω ένα πρόβλημα. Για να λύσω αυτό το πρόβλημα πρέπει να κάνω αυτά τα πράγματα και αφού τα κάνω, μετράω αν το έλυσα και αν χρειάζεται να κάνω κάτι παραπάνω». Σας είπα, στην προκειμένη περίπτωση, παρέλαβα διακόσιες ενενήντα τρεις κενές άγονες θέσεις στην επικράτεια διαρκώς. Τις έχω κάνει ενενήντα δύο. Είναι μια πρόοδος. Εσείς μπορεί να λέτε ότι δεν είναι, εγώ για τον εαυτό μου θεωρώ ότι κάτι κάναμε. Είναι μια μεγάλη πρόοδος. Μένουμε αδρανείς σε αυτό και λέμε «τι σπουδαίοι που είμαστε, πετύχαμε πρόοδο»; Όχι. Ψηφίζουμε καινούργιο άρθρο και αμέσως πάμε να κάνουμε τώρα τις ενενήντα δύο λιγότερες. Δεν θα φτάσουμε στο μηδέν, αλλά κάτι θα γίνει για τα θεσμικά κίνητρα, γιατί δεν είναι μικρά.

Τα θεσμικά κίνητρα που ψηφίζουμε αύριο, να ξέρετε, κύριε συνάδελφε, είναι αιτήματα των γιατρών περίπου είκοσι ετών. Κάποιος υψηλά ιστάμενος -δεν θα πω το όνομα, μπορεί να μην θέλει- από τον Πανελλήνιο Ιατρικό Σύλλογο, όταν έβαλα το άρθρο, με πήρε και μου είπε πράγματα που δεν μπορώ να σας περιγράψω, γιατί δεν μπορώ να τα πω στη Βουλή, τις φράσεις που χρησιμοποίησε για το πώς γίνεται αυτό που ζητάγανε είκοσι χρόνια και δεν γινόταν ποτέ. Άρα, λοιπόν, θα το ψηφίσουμε, θα προκηρύξουμε τις θέσεις και μετά θα ξαναμετρήσουμε.

Εδώ θα είμαστε. Δεν έχω αρνηθεί ούτε να απαντήσω σε ερώτηση, ούτε να δω Βουλευτή στο γραφείο μου, ούτε να δω δήμαρχο. Ο κύριος δήμαρχος αν θέλει να με δει, είναι εξαιρετικά ευπρόσδεκτος να το συζητήσουμε. Εάν πιστεύει ότι μπορεί το Υπουργείο μπορεί κάπου να βοηθήσει σε αυτά που λέτε, είμαι πολύ πρόθυμος να βοηθήσω. Εμένα σκοπός μου είναι να βρούμε γιατρούς στη Δράμα. Λυπούμαι που κάναμε προκηρύξεις πέντε παθολόγων και δεν βρήκαμε κανέναν. Θα ήθελα να έχουμε βρει. Όμως δεν θα το αφήσω έτσι, είμαι πολύ επίμων και στο τέλος θα βρούμε.

Το μήνυμα που θέλω να περάσω από εδώ είναι απλό. Όσοι λένε ότι η Κυβέρνηση δεν ενδιαφέρεται για τα περιφερειακά νοσοκομεία ή, παραδείγματος χάριν, ειδικότερα το Νοσοκομείο Δράμας, κάνουν λάθος. Όλα αυτά που σας λέω ότι κάνουμε διαρκώς είναι γιατί ενδιαφερόμαστε, όχι γιατί δεν ενδιαφερόμαστε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με την πρώτη με αριθμό 236/19-11-2024 επίκαιρη ερώτηση δεύτερου κύκλου του Βουλευτή Χαλκιδικής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Υγείας, με θέμα: «Ελλείψεις σε υγειονομικό προσωπικό στο Γενικό Νοσοκομείο της Π.Ε. Χαλκιδικής».

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, η εκλογική μου περιφέρεια, η Χαλκιδική, όπως θεωρώ ότι γνωρίζετε καλά, είναι μια περιφερειακή ενότητα ειδικών συνθηκών. Το έχω πει άλλωστε αρκετές φορές από αυτό το Βήμα και το έχω επαναλάβει ότι οι ανάγκες οι οποίες έχει η Χαλκιδική λόγω της ιδιαίτερης γεωμορφολογίας αλλά και των πληθυσμιακών συνθηκών, ιδιαίτερα για τους καλοκαιρινούς μήνες σε επίπεδο υγείας, αλλά και σε επίπεδο εκπαιδευτικών και υποδομών, είναι πάρα πολύ μεγάλες, γιατί ξέρετε ότι είμαστε ένας νομός όπου το πρώτο εξάμηνο έχουμε κανονικά τον πληθυσμό μας, αλλά από εκεί και πέρα το επόμενο εξάμηνο γινόμαστε ένας νομός με τεράστιες ανάγκες και με πολύ μεγαλύτερο πληθυσμό.

Δεδομένων αυτών των συνθηκών το Γενικό Νοσοκομείο Χαλκιδικής, το μοναδικό θέλω να τονίσω σε όλη την Περιφερειακή Ενότητα Χαλκιδικής, ταλαιπωρείται από πολλά και διαχρονικά προβλήματα, λόγω της έλλειψης ιατρικού και νοσηλευτικού προσωπικού, ιδιαίτερα -θα το τονίσω ξανά- κατά την περίοδο της αύξησης του πληθυσμού, δυσχεραίνοντας ουσιαστικά το έργο του προσωπικού, προκαλώντας δυσλειτουργίες σε σημαντικά τμήματα, αλλά και εμποδίζοντας τη λειτουργία ορισμένων απ’ αυτών.

Συγκεκριμένα και σύμφωνα με το Σωματείο Εργαζομένων του Γενικού Νοσοκομείου Χαλκιδικής -με το οποίο θέλω να σας πω ότι είχα όλα αυτά τα χρόνια αρκετές συναντήσεις-, υπάρχουν ελλείψεις σε προσωπικό σε βασικές ειδικότητες, όπως σε ακτινολόγους, νευρολόγους, παθολόγους, πνευμονολόγους, γαστρεντερολόγους, παιδιάτρους, δεν θέλω να συνεχίσω, σε αρκετές τέλος πάντων ειδικότητες. Εκτός των ιατρικών ειδικοτήτων, ελλείψεις παρουσιάζονται σε νοσηλευτικό προσωπικό όσο και σε παρασκευαστές-χειριστές, αλλά και σε άλλες υπηρεσίες. Μάλιστα, το 41% του συνόλου των εργαζομένων του νοσοκομείου, που μαζί με το μόνιμο προσωπικό δίνουν τεράστιο αγώνα να αντιμετωπίσουν αυτή την κατάσταση, έχουν συνάψει συμβάσεις ορισμένου χρόνου, η οποία λήγει στις 31 Δεκεμβρίου με αδιευκρίνιστο μέλλον.

Για τους παραπάνω λόγους σας ρωτώ τι σκοπεύετε να πράξετε, ώστε να καλυφθούν τα κενά και να στελεχωθεί όσο είναι δυνατόν με μόνιμο ιατρικό και νοσηλευτικό προσωπικό το Γενικό Νοσοκομείο Χαλκιδικής και ποιο είναι το χρονοδιάγραμμα της στελέχωσης αυτής.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όπως είπα και πριν, απολαμβάνω τη συζήτηση με αξιοπρεπείς συναδέλφους. Με τον κ. Πάνα, θα μου επιτρέψετε, λίγο περισσότερο, λόγω παλαιότερης γνωριμίας μας, όχι για άλλο λόγο.

Άλλωστε μαζί διαχειριστήκαμε, κύριε Πρόεδρε, τα Ναυπηγεία Ελευσίνας με τον κ. Πάνα και δεν πήγε πολύ καλά για το ΠΑΣΟΚ, θέλω να θυμίσω.

Χθες γιορτάσαμε στα ναυπηγεία Ελευσίνας με τους εργάτες, κύριε Πάνα τον ενάμιση χρόνο πλήρους λειτουργίας των ναυπηγείων και οι εργάτες μου έδωσαν βραβείο για το πόσο χαρούμενοι είναι που ψηφίσαμε το νόμο για να βρουν δουλειά και να πληρωθούν τα χρωστούμενα τους. Έχουν πάρει ήδη τις τρεις πρώτες δόσεις. Και θέλω να θυμίσω στο Σώμα ότι τους εργάτες στα ναυπηγεία Ελευσίνας τους σώσαμε πλην ΠΑΣΟΚ. Το ΠΑΣΟΚ ψήφισε «όχι», πλην Λακεδαιμονίων. Ο ΣΥΡΙΖΑ είχε ψηφίσει «ναι». Έτσι, για να θυμόμαστε λίγο τι κάνει ο καθένας εδώ μέσα τελικά και ποιος ενδιαφέρεται για τον κόσμο και ποιος όχι.

Πάμε λοιπόν, στην ερώτηση για να μην υπεκφύγω.

Πρώτα απ’ όλα απολύτως αποδέχομαι την ιδιομορφία της Χαλκιδικής. Η Χαλκιδική λόγω γεωμορφολογίας ασφαλώς δεν μπορεί να μείνει χωρίς νοσοκομείο και καλά λειτουργεί νοσοκομείο, γιατί η χωρική απόσταση είναι μεγάλη.

Θέλω να πω ότι για τη Χαλκιδική έχω δείξει προσωπικό μεγάλο ενδιαφέρον και είχαμε φέτος το καλοκαίρι μια τεράστια επιτυχία, που έχει περάσει στα ψηλά γι’ αυτό και την αναφέρω.

Ποια είναι η επιτυχία; Προσθέσαμε και ασθενοφόρα και πληρώματα και σταθμούς στο ΕΚΑΒ, γιατί κύριε Πρόεδρε είχαμε εντοπίσει ότι ο μέσος χρόνος απόκρισης σε ένα επείγον περιστατικό στη Χαλκιδική από το ΕΚΑΒ ήταν ο μεγαλύτερος στην Ελλάδα. Ήταν πάνω από μία ώρα. Το να περιμένεις πάνω από μία ώρα για ασθενοφόρο είναι πάρα πολύ επικίνδυνο. Όταν λοιπόν στην πρώτη ενημέρωση πήγα στο ΕΚΑΒ -θυμάστε πάω πάντα, εποπτεύω και σημειώνω τι μπορώ να βλέπω- είδα στον χάρτη «πάνω από μια ώρα, Χαλκιδική». Είπα αυτό δεν θα το ξαναδώ. Θα δουλέψουμε για να μην υπάρχει αυτό, δεν το δέχομαι. Φέτος το καλοκαίρι ξέρετε πόσο πήγε ο μέσος χρόνος απόκρισης στη Χαλκιδική; Πήγε δεκαπέντε λεπτά. Από πάνω από μία ώρα που ήταν επί σειρά ετών, φέτος ο μέσος όρος απόκρισης στη Χαλκιδική πήγε δεκαπέντε λεπτά.

Γι’ αυτό και δυστυχώς -το ξέρετε, προφανώς, κύριε συνάδελφε- σε αυτό το τραγικό περιστατικό που έγινε, για παράδειγμα, στη Χαλκιδική -έγιναν δύο πολύ βαριά περιστατικά στη Χαλκιδική, να μην τα πω τώρα- το ΕΚΑΒ έφτασε σε λιγότερο από δέκα λεπτά. Άρα, ως προς την αποδοχή ότι η γεωμορφολογία της Χαλκιδικής είναι τελείως ιδιόμορφη και ότι τη βλέπουμε με ξεχωριστό τρόπο, είναι έτσι.

Πάμε τώρα στο νοσοκομείο. Πάμε να δούμε ποια είναι η κατάσταση του νοσοκομείου σήμερα, για να είμαστε συνεννοημένοι. Από τις ενενήντα οργανικές θέσεις, υπηρετούν πενήντα έξι μόνιμοι γιατροί. Άρα, έχει σε μόνιμους 62,22% κάλυψη. Έχει και συν τέσσερις επικουρικούς. Άρα, είναι λίγο καλύτερα, όχι τρομερά καλύτερα, είναι γύρω, ας πούμε, στο εξήντα οκτώ με εβδομήντα. Σε σχέση με το νοσηλευτικό προσωπικό, από τις οκτώ οργανικές θέσεις, υπηρετούν έξι. Μιλάμε για κάλυψη για τους ΠΕ 75%, για τους ΤΕ 65,74% και για τους ΔΕ κάλυψη 50%. Άρα, έχουμε χοντρικά περίπου 60% και στους νοσηλευτές. Μαιευτική πενήντα τρία, επισκέπτες υγείας εξήντα επτά, βοηθητικό υγειονομικό προσωπικό εξήντα δύο. Άρα, περίπου, σε βοηθητικό υγειονομικό προσωπικό βοηθών νοσοκόμων, η κάλυψη είναι 100%. Εντάξει, αυτό είναι λίγες θέσεις, μία θέση δηλαδή.

Σε γενικές γραμμές αυτό που έχω να πω είναι ότι το Νοσοκομείο της Χαλκιδικής έχει μέσο όρο κάλυψης προσωπικού 60% με 65%. Είμαστε ευχαριστημένοι; Όχι, για αυτό και στις προσλήψεις που ανακοινώνουμε για το έτος 2025 έχουμε ήδη κάνει δεκτό το αίτημα για συν είκοσι επτά γιατρούς και αντίστοιχα νοσηλευτές. Θέλουμε να πάμε την κάλυψη δηλαδή όχι στο 65% που είναι, να το πάμε περίπου στο 90%, αν πετύχουμε φυσικά πλήρωση αυτών των θέσεων. Πάντως στον ετήσιο προγραμματισμό μονίμων προσλήψεων που θα γίνουν μέσα Δεκέμβρη, θα ανακοινωθούν οι πίνακες, έχουμε δώσει στη Χαλκιδική προτεραιότητα, διότι θέλουμε να είναι πλήρως στελεχωμένο, όσο το δυνατόν, γίνεται το νοσοκομείο για την επόμενη τουριστική περίοδο που πάντα στη Χαλκιδική έχει πολύ μεγάλη ένταση.

Κλείνω με το εξής. Αυτά τα ποσοστά που ήδη ισχύουν δεν είναι από τα χειρότερα στην Ελλάδα και δεν δημιουργούν πρόβλημα στη λειτουργία του νοσοκομείου. Το νοσοκομείο λειτουργεί ασφαλώς. Γιατί το λέω αυτό; Ο περισσότερος κόσμος δεν καταλαβαίνει το εξής. Όταν λέμε κάλυψη 65% των οργανικών θέσεων, μα, δεν έχει 100% τοις 100% λειτουργία το νοσοκομείο. Το νοσοκομείο της Χαλκιδικής δουλεύει περίπου στο 55%. Άρα, είναι κοντά το ένα με το άλλο. Παρά ταύτα δεν είναι αυτό που θέλουμε. Και, επαναλαμβάνω, θα έχει πολύ μεγάλη ενίσχυση στις προσλήψεις που ανακοινώνουμε στον πίνακα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Εγώ συνήθως προσπαθώ από αυτό το Βήμα να είμαι δίκαιος. Άρα, δεν θα αναφερθώ στα ναυπηγεία, όπου, εν πάση περιπτώσει, είχαμε μια διαφορετική άποψη να τις συζητήσουμε. Είμαι παρών να τη συζητήσουμε. Θα αναφερθώ, όμως, σ' ό,τι αφορά το κομμάτι του ΕΚΑΒ που πράγματι τα τελευταία τέσσερα χρόνια από αυτό το Βήμα έχω κάνει άπειρες κοινοβουλευτικές παρεμβάσεις και άπειρες επίκαιρες ερωτήσεις και η πραγματικότητα είναι η εξής. Η πραγματικότητα είναι ότι το ζήτημα του ΕΚΑΒ είναι ένα πολύ σημαντικό θέμα για τη Χαλκιδική. Και ο τρόπος για να αντιμετωπίσουμε την κατάσταση ήταν πάρα πολύ δύσκολος και σ' ό,τι αφορά τις αποστάσεις, αλλά και σ' ό,τι αφορά τη διάθεση να έρθουν οι ΕΚΑΒίτες στη Χαλκιδική, και ούτω καθεξής. Υπήρχε δηλαδή ένα σύστημα πολύ δυσχερές. Υπήρξε μια μεγάλη διαφορά. Και οφείλω να αναγνωρίσω και να πούμε από αυτό το Βήμα τα καλά τα οποία γίνονται και έτσι όπως το λέτε.

Από εκεί και πέρα, όμως, το θέμα της γεωμορφολογίας, που καλώς αναγνωρίζετε και την αύξηση του πληθυσμού, που αφορά το ιατρικό και το νοσηλευτικό προσωπικό, συνεχίζει να υπάρχει. Και συνεχίζει να υπάρχει γιατί οι αποστάσεις, κύριε Υπουργέ, είναι τεράστιες. Για να πάει κάποιος από την Ουρανούπολη στον Πολύγυρο ή από το Λάκκωμα ή από το Παλιούρι να πάει στον Πολύγυρο είναι τεράστιες οι αποστάσεις. Αλλά συγχρόνως υπάρχουν και κοινά. Χαρακτηριστικά να σας αναφέρω ότι η μονάδα αυξημένης φροντίδας, καθώς είπατε για προσλήψεις, τις οποίες τις αποδέχομαι και είναι πολύ σημαντική η ανακοίνωση η οποία γίνεται σήμερα, υπάρχει έτοιμη ως προς τις εγκαταστάσεις και τον εξοπλισμό, αλλά δεν μπορεί να λειτουργήσει. Ενώ σημαντικά διαγνωστικά τμήματα λειτουργούν με σοβαρά προβλήματα με τον αξονικό τομογράφο -μένω στον αξονικό τομογράφο, θέλω να τα γνωρίζετε, για να ξέρετε και εσείς τι γίνεται εκεί- να αδυνατεί να εξυπηρετήσει σε εικοσιτετράωρη βάση και οι αξονικές -αν είναι δυνατόν- να στέλνονται σε εφημερεύοντα νοσοκομεία της Θεσσαλονίκης προς γνωμάτευση. Θέλω να μείνετε σε αυτό το οποίο σας λέω συγκεκριμένα.

Γιατί ξέρετε έχουμε το εξής: Έχουμε τον αξονικό τομογράφο αλλά δεν υπάρχει εκεί προσωπικό να εξυπηρετήσει και υπάρχουν άμεσα περιστατικά με ό,τι αυτό συνεπάγεται. Και πρέπει να πας στη Θεσσαλονίκη για να υπάρχουν διαγνώσεις, με ταλαιπωρία εν πάση περιπτώσει, κυρίως, ηλικιωμένων ανθρώπων οι οποίοι αυτοί βρίσκονται αυτή τη στιγμή σε αυτή την κατάσταση και είναι αναγκασμένοι να αντιμετωπίσουν όλα αυτά τα προβλήματα.

Το θέμα μας λοιπόν είναι αυτά με τα δεδομένα τα οποία έχουμε στο νομό τα οποία είναι πολύ ιδιαίτερα, πάρα πολύ δύσκολα και θα πρέπει να τα αποκωδικοποιήσετε και εσείς. Εγώ περιμένω να δω αυτές τις ειδικότητες, οι οποίες υπάρχουν. Ξέρετε απ’ όλα αυτά τα χρόνια έχοντας κάνει και συναντήσεις με τη ΔΥΠΕ με τη διοίκηση του νοσοκομείου κάνοντας επίκαιρες ερωτήσεις εδώ, ακούω σήμερα για είκοσι επτά προσλήψεις, εάν δεν κάνω λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι είκοσι επτά προσκλήσεις.

**ΑΠΟΣΤΟΛΟΣ ΠΑΝΑΣ:** Ναι.

Να δούμε και τις ειδικότητες και πραγματικά να υπάρξει ένας συνολικός σχεδιασμός που πρέπει να το δείτε και σε κάθε νομό αλλαγής του οργανογράμματος του υγειονομικού χάρτη. Γιατί ξέρετε όλα αυτά τα χρόνια στηρίξαμε τις υγειονομικές υπηρεσίες με διαφορετικά δεδομένα τα οποία υπήρχαν και πλέον αυτό το σύστημα έχει κλείσει τον κύκλο του. Άρα λοιπόν η κάθε περιφέρεια όπως παραδείγματος χάριν η Περιφέρεια Κεντρικής Μακεδονίας και η Περιφερειακή ενότητα Χαλκιδικής αυτή τη στιγμή θεωρώ ότι με τον υπάρχον υγειονομικό χάρτη έχουν κλείσει τον κύκλο τους.

Άρα λοιπόν εμείς πέρα από εξοπλισμό, θέλουμε και μια αναμόρφωση και αναδιάρθρωση του υγειονομικού χάρτη το οποίο πρέπει να το δείτε συνολικά σε όλη τη χώρα. Περιμένουμε τις προσλήψεις τις οποίες αναφέρατε και περιμένουμε εν πάση περιπτώσει και δική σας επίσκεψη στο Νομό Χαλκιδικής προκειμένου να δείτε ιδίοις όμμασι και με το σωματείο και με όλους εμάς τα προβλήματα που υπάρχουν όχι μόνο στο γενικό νοσοκομείο, αλλά και στα κέντρα υγείας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, για να μην παρεξηγηθώ ο λόγος που ανέφερα τα ναυπηγεία ήταν για να θυμίσω το θέμα των ναυπηγείων με ενδιαφέρει και θεωρώ ότι κάνετε λάθος, αλλά κυρίως ήθελα να επισημάνω πόσο λάθος είναι ο λαϊκισμός να σας παρασύρει σε λάθος ψήφους στη Βουλή.

Αύριο ξεκινάνε τα δωρεάν απογευματινά χειρουργεία στα οποία είπατε «παρών». Προσέξτε, κύριε Πρόεδρε, το ΠΑΣΟΚ σε χιλιάδες ανθρώπους που περιμένουν να χειρουργηθούν πάνω από ένα χρόνο, τους είπε ο κύριος Ανδρουλάκης ότι δεν με νοιάζει να μην χειρουργηθείτε, μείνετε άλλον έναν χρόνο. Αυτό είπε.

Από αύριο, κύριε συνάδελφε, θα με βλέπετε να πηγαίνω σε όλα τα νοσοκομεία που ξεκινούν τα δωρεάν απογευματινά χειρουργεία. Η έναρξη είναι πραγματικά εντυπωσιακή. Πλησιάζουμε για τις πρώτες δύο εβδομάδες τα δύο χιλιάδες κλεισμένα χειρουργεία. Είχα πει χίλια πεντακόσια προχθές αλλά ανεβαίνουν κάθε μέρα με πολύ μεγάλη ταχύτητα. Αν αυτός ο ρυθμός ήταν για εξήντα εβδομάδες μετά το πρόγραμμα, θα πηγαίναμε στις εκατόν πενήντα χιλιάδες χειρουργεία. Είναι πάρα πολύ μεγάλη η ζήτηση, πάρα πολύ μεγάλο το ενδιαφέρον. Και σε αυτά το ΠΑΣΟΚ είπε «παρών», δηλαδή να μην χειρουργηθούν οι άνθρωποι. Για αυτό σας το είπα μόνο, γιατί θέλω πάρα πολύ να επισημαίνω στον ελληνικό λαό που μας βλέπει, τελικά τι κάνει ο καθένας μας εδώ πέρα μέσα. Γιατί είναι ωραία τα μεγάλα λόγια.

Τώρα, είπατε κάτι πάρα πολύ σημαντικό, το οποίο ανεβάζει πολύ το ΠΑΣΟΚ στην εκτίμησή μου ως προς την κυβερνησιμότητα του. Γιατί εγώ πάντα τα λέω αυτά και δεν κρύβομαι. Τι είπατε; Περιμένετε -λέει- να προτείνω τον νέο υγειονομικό χάρτη. Φανταστικό. Όταν το ΠΑΣΟΚ μου κάνει πρόταση και μου πει ποια νοσοκομεία -ένα!- πιστεύει ότι πρέπει να κλείσουν, θα καταλάβω ότι μιλάτε σοβαρά. «You will mean business», που λέμε στα αγγλικά.

Εάν απλώς μου λέτε μία πετσέτα, φτιάξτε νέο υγειονομικό χάρτη -το είχαμε πει και εμείς, δεν εξαιρώ τον εαυτό μας από αυτό- και να το πείτε στα αλήθεια, τότε είπατε μια ωραία καραμέλα για να την πείτε. Δεν έχει σημασία, είναι ως μη γενόμενο. Να έρθει ο τομέας υγείας του ΠΑΣΟΚ ή το κόμμα σας και να πεί ότι ακούστε, κύριε Γεωργιάδη, κάθονται πόροι, σπαταλάτε δεξιά αριστερά και ένα, δύο, τρία κλείνουν, πέντε γίνονται κέντρα υγείας και έξι μεταφέρονται εκεί.

**ΑΠΟΣΤΟΛΟΣ ΠΑΝΑΣ:** Μπορεί να ανοίγουν και καινούρια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Α, ο νέος υγειονομικός χάρτης είναι να ανοίξουμε! Ακούστε ο νέος υγειονομικός χάρτης για να ανοίξουμε, σημαίνει ότι χρειάζεται περισσότερους πόρους, ενώ ο υγειονομικός χάρτης είναι για να διαχειριστείς καλύτερα τους δικούς σου πόρους. Καταλάβατε τη διαφορά; Άρα, δεν το λέτε στα σοβαρά. Παίρνω πίσω τα καλά λόγια, το είπατε για να το πείτε. Αποκαλυφθήκατε ήδη.

Θέλω να θυμάστε ότι η πολιτική είναι εφαρμοσμένη τέχνη και ό,τι λέτε σε μένα θα απαντάτε κατευθείαν. Θέλετε νέο υγειονομικό χάρτη. Προκαλώ τον κύριο Ανδρουλάκη να κάνει την πρόταση του ΠΑΣΟΚ για το νέο υγειονομικό χάρτη. Και εγώ θα είμαι ο πρώτος που θα του πει μπράβο για το πολιτικό του θάρρος.

Εγώ θέλω να είμαι ειλικρινής, δεν είμαι ακόμα έτοιμος να παρουσιάσω τον νέο υγειονομικό χάρτη, όπως, δεν ήταν και όλοι οι προκάτοχοί μου και έτσι είμαι ο μοναδικός Υπουργός στο παρελθόν του κράτους αυτού που πράγματι έκλεισε επτά νοσοκομεία, για το οποίο με βρίζουν πολλοί μέχρι σήμερα, αλλά και αυτοί που κυβέρνησαν μετά από εμένα δεν τα ξανάνοιξαν γιατί έπρεπε να κλείσουν. Παρά ταύτα, έρχομαι και λέω. Αν το ΠΑΣΟΚ τα λέει σοβαρά αυτά που είπατε, ιδού η Ρόδος ιδού και το πήδημα. Αν δεν τα λέει σοβαρά, ας μας πει κάτι σοβαρό.

Τελευταίο σοβαρό την υγεία τώρα. Ως προς τον ακτινολόγο, είπατε κάτι πραγματικά σοβαρό, ότι δεν έχουμε επαρκές προσωπικό ακτινολόγων στο μαγνήτη και στους αξονικούς και για να κάνει κάποιος μια γνωμάτευση αναγκάζεται να πάει στη Θεσσαλονίκη. Λέω ακριβώς αυτό που είπατε, είναι από τα Πρακτικά ακριβώς έτσι. Αληθές αυτό που λέτε; Απολύτως. Γιατί;

Κύριε Πρόεδρε, για να ξέρετε και να ξέρει και ο κόσμος που μας ακούει, το μεγαλύτερο έλλειμμα ειδικότητας παγκοσμίως σήμερα μετά τους αναισθησιολόγους, που ήταν η πιο χαμηλή παραγωγή, είναι οι ακτινολόγοι. Για ποιο λόγο, όμως; Κάθε μέρα ανοίγουν ιδιωτικά διαγνωστικά κέντρα, όχι, στην Ελλάδα, παγκοσμίως. Κάθε ένα από τα νοσοκομεία παίρνουν καινούργιος μαγνήτες και αξονικούς. Είναι δυνατό να παράγεις με την ίδια ταχύτητα ακτινολόγους; Άρα, οι ακτινολόγοι παγκοσμίως είναι λιγότεροι από τα μηχανήματα. Άρα, αν περιμένεις να έχεις, όπως έλεγες πριν, έναν ακτινολόγο σε κάθε μηχάνημα απλά δεν θα έχεις γιατί δεν υπάρχουν. \

Τι κάνουνε όλα τα κράτη και πλέον το κάνουμε και εμείς; Έχω δώσει ρητή εντολή και πρέπει να το κάνει και ο διοικητής Χαλκιδικής, έχει το δικαίωμα να το κάνει πια. Το συμφωνήσαμε με την Ελληνική Ακτινολογική Εταιρεία, τον Πρόεδρο, τον κ. Χαλαζωνίτη και μάλιστα χθες είχα συνάντηση στο γραφείο μου και φτιάχνουμε καινούργια υπουργική απόφαση, όχι μόνο εγκύκλιο που είχαμε βγάλει, που να θωρακίζει πλήρως τα νοσοκομεία και τους ακτινολόγους για αυτό το θέμα.

Τι λέμε; Λέμε: Αν έχει τεχνολόγο στον μαγνήτη και στον αξονικό και κάνει την εξέταση, μπορεί online, ζωντανά, είτε με ένα e-mail στη συνέχεια, να στείλεις την εικόνα σε έναν ακτινολόγο που έχεις κάνει σύμβαση ο οποίος μπορεί να είναι στη Θεσσαλονίκη, στην Αθήνα ή οπουδήποτε αλλού εντός Ελλάδος και να πάρεις τη γνωμάτευση εξ αποστάσεως. Και άρα, αντί να πάει ο ασθενής στη Θεσσαλονίκη, να έρθει η Θεσσαλονίκη σ’ αυτόν διά του διαδικτύου, που πλέον το επιτρέπει.

Και όχι μόνο βγάλαμε την εγκύκλιο ότι θα αναλάβουμε υπουργική απόφαση, αλλά κάναμε και κάτι άλλο, στο οποίο έχει συμβάλλει και ο προκάτοχός μου Υπουργός Υγείας, ο κ. Πλεύρης, τον οποίο βλέπω και θέλω να τον ευχαριστήσω γι’ αυτό.

Στο Ταμείο Ανάκαμψης ο Πλεύρης ενέταξε ένα έργο το οποίο το τρέχω με πολύ μεγάλη ταχύτητα, που λέγεται Rick’s Packs. Το Rick’s Packs θα είναι σε λειτουργία το πολύ σε τρεις μήνες. Προσέξτε τη μεταρρύθμιση κάνει η Κυβέρνηση Μητσοτάκη, που δεν το ξέρετε. Σε τρεις μήνες το πολύ, όταν μπαίνεις και κανείς έναν μαγνήτη, έναν αξονικό, οπουδήποτε στην Ελλάδα, είτε σε ιδιωτικό σταθμό είτε σε νοσοκομείο δημόσιο, θα ανεβαίνει σε μια κεντρική πλατφόρμα της IDIKA εικόνα σε υψηλή ανάλυση. Ο γιατρός σου θα μπορεί να κάνει πρόσκληση σε γιατρούς ακτινολόγους ανά την επικράτεια γενικά ή ειδικά στον γιατρό ακτινολόγο του «Ευαγγελισμού» ή του «Αττικού», να μπει και να δει στην πλατφόρμα αυτομάτως την εικόνα και να κάνει διάγνωση επιτόπου στην εικόνα.

Και δεν είναι μόνο το Packs, δηλαδή η εικόνα που έρχεται εκ των υστέρων και γνωματεύει ο γιατρός, αλλά και το Rick’s. Δηλαδή έρχεται ο γιατρός από μακριά και λέει την εξέταση για να κάνουμε σωστά, πρέπει ο τεχνολόγος να κάνει 1, 2, 3 και του δίνει και οδηγίες πώς να το κάνει. Είναι δηλαδή πλήρης ψηφιοποίηση και αξιοποίηση της τεχνολογίας στον μέγιστο βαθμό, για να καλύψουμε το έλλειμμα των ακτινολόγων και να έχουμε ταχύτητα σε αξονικές και μαγνητικές τομογραφίες.

Αυτό που σας είπα τώρα, που είναι φανταστική μεταρρύθμιση και δεν την ξέρει ο κόσμος και θα ξεκινήσει και από τους πρώτους μήνες του 2025 θα λειτουργεί, θα μειώσει τον χρόνο αναμονής στην εφημερία τουλάχιστον κατά μία ώρα. Γιατί σήμερα μια από της μεγαλύτερες αναμονές στην εφημερία είναι ότι πας σε ένα νοσοκομείο που έχει γενική εφημερία, μπαίνεις, πας να κάνεις μαγνήτη ή αξονικό, δεν έχει ακτινολόγο ή έχει μία βάρδια αντί για δύο που έχει το πρωί κι εκεί μπορεί να περιμένεις και δύο και τρεις ώρες στο κρεβάτι, στο ράντζο ή στην καρέκλα για να πάρεις τη γνωμάτευση. Αυτό το λύνουμε με αυτή τη μεταρρύθμιση που μόλις σας είπα.

Άρα και γι’ αυτό μην ανησυχείτε. Δουλεύει η Κυβέρνησή σας, η Κυβέρνηση όλων των Ελλήνων και θα μας πείτε μπράβο, όπως είπατε και σήμερα -και ευχαριστώ πολύ- για το ΕΚΑΒ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Αν μη τι άλλο, ο χώρος της υγείας είναι ένας τομέας που θα πρέπει να μας βρει όλους σύμφωνους, πέρα και πάνω από κόμματα και πολιτικές, αλλά θα πρέπει να αναγνωρίσουμε στον Άδωνι Γεωργιάδη διαχρονικά την αποτελεσματικότητά του, προτείνοντας συγκεκριμένες λύσεις σε όλα τα ζητήματα.

Κυρίες και κύριοι συνάδελφοι, θα ήθελα να σας ενημερώσω ότι η Βουλευτής κ. Θεοπίστη (Πέτη) Πέρκα ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα κάνουμε μια μικρή διακοπή μέχρι να περάσουμε στην επόμενη επίκαιρη ερώτηση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζουμε τη συνεδρίαση.

Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Κοζάνης, το δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ολοκληρώσουμε τις σημερινές επίκαιρες ερωτήσεις με τη δεύτερη με αριθμό 238/22-11-2024 επίκαιρη ερώτηση πρώτου κύκλου του Βουλευτή Πρεβέζης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνου Μπάρκα προς τον Υπουργό Προστασίας του Πολίτη, με θέμα: «Αδυναμία της Κυβέρνησης να παρέχει ασφάλεια στους πολίτες της χώρας».

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, ο λόγος της ερώτησής μου, δυστυχώς, έχει να κάνει με την απώλεια μιας ακόμα ανθρώπινης ζωής, μιας γυναίκας από τον σύντροφό της. Δεν είναι το μόνο περιστατικό. Δυστυχώς, η Ελλάδα, η χώρα μας, πρωταγωνιστεί στην ενδοοικογενειακή βία και κυρίως στην απώλεια ζωών γυναικών από συντρόφους, συζύγους και πολλά παιδιά μένουν ορφανά. Η λίστα είναι μεγάλη. Την προηγούμενη βδομάδα είχαμε την απώλεια ζωής δύο γυναικών και αρνείστε επιτακτικά να ορίσετε τον όρο «γυναικοκτονία» στον Ποινικό Κώδικα της χώρας.

Δεν ήταν η κακιά στιγμή, κύριε Υπουργέ. Έχετε ανακοινώσει ότι κάνετε πολλά, όμως δεν προκύπτουν αυτά που κάνετε από την απώλεια τόσων ανθρώπινων γυναικείων ζωών.

Στη συγκεκριμένη περίπτωση είχαμε μια γυναίκα η οποία είχε καταγγείλει πολλές φορές τον σύντροφό της, κύριε Πρόεδρε. Είχαν υπάρξει ασφαλιστικά μέτρα εναντίον του, η Ελληνική Αστυνομία και οι δικαστικές αρχές είχαν αφαιρέσει όπλα από τον άνθρωπο που αφαίρεσε τη ζωή, από τον δολοφόνο, όμως, βρέθηκε ο τρόπος με τον οποίο ο ίδιος αφαίρεσε τη ζωή της συντρόφου του και άφησε τρία παιδιά ορφανά.

Τα περιστατικά της γυναικοκτονίας, κύριε Υπουργέ, είναι πολλά πλέον. Ξεπερνούν και τις όποιες εξαγγελίες έχετε κάνει.

Ρωτάω, λοιπόν, για ποιον λόγο δεν θέλετε να αναγνωρίσετε τον όρο «γυναικτονία» στον Ποινικό Κώδικα; Αν σκοπεύετε να υπάρξουν πρακτικές που θα λειτουργούν αποτρεπτικά στους επίδοξους δράστες. Δεν ξέρω τι άλλο μπορεί να γίνει, αλλά πρέπει να σκεφτούμε πράγματα να κάνουμε. Γιατί αυτοί οι άνθρωποι βρίσκουν συνεχώς δρόμο και τρόπο να αφαιρούν ζωές γυναικών στη χώρα μας.

Πρέπει να προστατεύσουμε τα κορίτσια μας, κύριε Υπουργέ. Εμείς που είμαστε πατεράδες και μεγαλώνουμε κορίτσια, ζούμε με αυτή την αγωνία, όλοι οι γονείς. Δεν είναι μόνο δική μου η αγωνία, είναι όλων των γονέων. Πρέπει να μάθουμε να μεγαλώνουμε τα παιδιά μας, τα αγόρια μας, με σεβασμό προς τη γυναίκα.

Και να σας ρωτήσω αν σκοπεύετε, κύριε Υπουργέ, να αντιμετωπίσετε την αναποτελεσματικότητα -γιατί περί αναποτελεσματικότητας πρόκειται- που υπάρχει από την πλευρά της πολιτείας στο να προστατεύσει ουσιαστικά τις ζωές των γυναικών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπάρκα.

Θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, να αναφερθώ κατ’ αρχάς στο περιστατικό της 11ης Νοεμβρίου του 2024, το οποίο χρησιμοποιήσατε ως αφετηρία για τον συλλογισμό σας, και να σας πω ότι εκείνη την ημέρα στη Μυρτιά Αιτωλοακαρνανίας, μετά από σχετική ενημέρωση, οι αστυνομικοί της ομάδας ΔΙ.ΑΣ. πήγαν στο σημείο όπου εντόπισαν γυναίκα να φέρει τραύματα στην κοιλιακή χώρα. Ήταν εν ζωή, κατονόμασε τον δράστη και στη συνέχεια οι αστυνομικοί συνέδραμαν προκειμένου να γίνει άμεση διακομιδή με τον σταθμό του ΕΚΑΒ στο Γενικό Νοσοκομείο Αγρινίου, όπου δυστυχώς υπέκυψε στα τραύματά της.

Για τη σύλληψη του κατηγορουμένου συγκροτήθηκε οργανωμένη επιχείρηση από αστυνομικούς της Υποδιεύθυνσης Ασφαλείας Αγρινίου και της ΟΠΚΕ Αγρινίου, με τη συμμετοχή διαπραγματευτή της Διεύθυνσης Αστυνομίας Ακαρνανίας, με αποτέλεσμα να συλληφθεί, να σχηματιστεί σε βάρος του δικογραφία για ανθρωποκτονία από πρόθεση και παράβαση του νόμου περί όπλων.

Στην κατοχή του βρέθηκαν, ένα περίστροφο οπλισμένο με εννέα φυσίγγια, ένα μαχαίρι, είκοσι ένα ακόμη φυσίγγια και δύο κινητά τηλέφωνα. Οδηγήθηκε στον Εισαγγελέα Πρωτοδικών Αιτωλοακαρνανίας. Την προανάκριση διενεργεί η Υποδιεύθυνση Ασφαλείας Αγρινίου, η οποία διαδικασία διέπεται από την αρχή της μυστικότητας, όπως καλά γνωρίζετε.

Τώρα, ο δράστης είχε πράγματι συλληφθεί τον Σεπτέμβριο του έτους 2024 μετά από μήνυση που είχε υποβάλει, πάλι, το θύμα σε βάρος του για ενδοοικογενειακή βία. Σύμφωνα με την καταγγελία, βρισκόμενος στην οικία της, την είχε απειλήσει λεκτικά με κουζινομάχαιρο και της προκάλεσε τρόμο και ανησυχία. Είχαν επιβληθεί τότε, από την αρμόδια εισαγγελική αρχή που επιλύθηκε της υπόθεσης, οι περιοριστικοί όροι της απαγόρευσης προσέγγισης του θύματος σε απόσταση μικρότερη των πενήντα μέτρων και της απαγόρευσης επικοινωνίας μαζί της.

Από το Αστυνομικό Τμήμα Θέρμου, όμως, είχαν αφαιρεθεί και τα δύο κυνηγετικά όπλα. Είχαν ανακληθεί οι άδειες οπλοκατοχής. Ενημερώθηκε το θύμα ότι έχει το δικαίωμα εγκατάστασης του panic button. Δεν επιθυμούσε την εγκατάσταση και την εφαρμογή. Ενημερώθηκε ότι έχει τη δυνατότητα μεταφοράς σε δομή φιλοξενίας. Είναι πολύ σημαντικό ότι το γραφείο ενδοοικογενειακής βίας είχε συνεχή ενημέρωση μαζί της. Όμως, θα πρέπει να πούμε ότι στο διάστημα μέχρι την ημέρα που συνέβη το τραγικό συμβάν δεν είχε σημειωθεί ούτε είχε καταγγελθεί άλλο περιστατικό που να δικαιολογεί την παρέμβαση της Αστυνομίας, παρά το γεγονός ότι στο μεταξύ υπήρχε επικοινωνία με το γραφείο ενδοοικογενειακής βίας.

Όπως βλέπετε, από όλα αυτά δεν νομίζω ότι μπορούσε κάτι άλλο περισσότερο να κάνει η Ελληνική Αστυνομία.

Όμως, σε σχέση με τον όρο «γυναικοκτονία» που θέτετε, θα πρέπει να σας πούμε ότι πράγματι αντικατοπτρίζει μία κοινωνική πραγματικότητα. Έχουμε ένα κοινωνικό πρόβλημα το οποίο θα πρέπει να δούμε και αποδεχόμαστε όλοι να το δούμε στην κοινωνική, πολιτική, εγκληματολογική του διάσταση και να βρούμε τρόπους αντιμετώπισης για την πρόληψη και την καταστολή του.

Ως προς την ποινική, νομική μεταχείριση, όμως, θα πρέπει να σας πούμε ότι το άρθρο 299 του Ποινικού Κώδικα προστατεύει το έννομο αγαθό της ανθρώπινης ζωής και αυτό το προστατεύει ανεξάρτητα από φύλο και μάλιστα γι’ αυτό επιβάλλει την ποινή της ισόβιας κάθειρξης, ανεξάρτητα από φύλο. Όσον αφορά, λοιπόν, την ποινική μεταχείριση δεν υπάρχει κάτι άλλο το οποίο μπορεί να γίνει.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, θέλω να σας πω ότι στο αστυνομικό δελτίο θα ήσασταν εξαιρετικός, μιας και παρουσιάσετε όλη την εικόνα του περιστατικού.

Όμως, κύριε Υπουργέ, θέλω να σας πω ότι πρέπει να ξεπεράσουμε την αναγνώριση των περιστατικών και να δούμε τι θα κάνουμε. Γιατί, παραδείγματος χάριν, είπατε ότι η συγκεκριμένη δεν ήθελε την εγκατάσταση της εφαρμογής του panic button. Πριν πέντε μέρες, κύριε Πρόεδρε, στη Λέσβο μία κοπέλα πάτησε το panic button, αλλά επιλήφθηκαν οι αρχές τριάντα λεπτά μετά. Φαντάζομαι καταλαβαίνετε ότι είναι τεράστιος ο χρόνος. Μπορεί να συμβεί οτιδήποτε κακό.

Εγώ, κύριε Υπουργέ, δεν ισχυρίστηκα ποτέ ότι η Ελληνική Αστυνομία δεν ήταν ικανή να διαχειριστεί το περιστατικό. Δεν είπα αυτό. Είπα ότι η ελληνική πολιτεία, εσείς, αφήνετε εκτεθειμένους τους πολίτες. Γιατί, κύριε Υπουργέ, αυτή είναι η πραγματικότητα. Τους αφήνετε εκτεθειμένους και η ανασφάλεια, η οικονομική ανασφάλεια κ.λπ., έρχεται και κουμπώνει πάνω στην ανασφάλεια που νιώθουν για τη ζωή τους. Τι να πρωτοθυμηθούμε; Την καημένη την κοπέλα η οποία έχασε τη ζωή της έξω από το αστυνομικό τμήμα γιατί τα έκανε όλα καλά ή τη συγκεκριμένη κοπέλα που έχασε τη ζωή της γιατί κι αυτή τα έκανε όλα καλά; Πήγε και έκανε καταγγελία στον σύντροφό της, πήγε στην Ελληνική Αστυνομία, διεκδίκησε να μπουν ασφαλιστικά μέτρα. Τα έκανε όλα καλά. Να, όμως, που δεν ζει. Να, όμως, που δεν θα χαρούν τα παιδιά της τη μαμά τους. Αυτό, κύριε Υπουργέ, πρέπει να μας να μας προβληματίσει.

Είπατε για το άρθρο 299 του Ποινικού Κώδικα. Μα, εμείς δεν λέμε ότι δεν υπάρχει άρθρο στον Ποινικό Κώδικα για την ανθρωποκτονία. Δεν λέμε αυτό. Λέμε, όμως, κύριε Υπουργέ, ότι η αναγνώριση της γυναικοκτονίας και η αφαίρεση των ελαφρυντικών που μπορούν να αναγνωριστούν κατά την άσκηση της ποινικής δίκης σε οποιονδήποτε αφαιρεί ζωή, πρότερος έντιμος βίος κ.λπ., τα γνωρίζετε ως νομικός, είναι ενδεχομένως ένας τρόπος -ενδεχομένως, δεν λέμε ότι θα λύσουμε το πρόβλημα- το πρώτο βήμα ώστε να μπορέσουμε να κάνουμε αποτρεπτική αυτή την πράξη.

Εσείς αναγνωρίζετε στη θεωρία ότι ναι, υπάρχει γυναικοκτονία. Βεβαίως. Όμως, το αναγνωρίζετε, κύριε Υπουργέ, ως λεκτικό όρο και ως κοινωνικό όρο. Δεν κάνετε απολύτως τίποτα. Δεν κάνει απολύτως τίποτα το αρμόδιο Υπουργείο για να μπορέσει να προστατεύσει τις γυναίκες στη χώρα μας τώρα που ανθούν τέτοιου είδους περιστατικά. Αυτό λέμε. Αυτή είναι η διαφορά μας.

Ξαναλέω ότι η Ελληνική Αστυνομία, βεβαίως, τη στιγμή που συμβαίνει το περιστατικό κάνει τη δουλειά της. Βεβαίως, συμβαίνει αυτό. Πριν;

Η ελληνική πολιτεία, εσείς ως Υπουργός -όχι προσωπικά, ως μέλος της Κυβέρνησης-, τι κάνατε για να προστατεύσετε την ανθρώπινη ζωή; Απολύτως τίποτα. Και το περιστατικό αυτό κούμπωσε την προηγούμενη εβδομάδα με την απώλεια της ζωής της κοπέλας η οποία εδάρη, η οποία έμεινε επί μήνες σε κώμα σε νοσοκομείο της χώρας και τελικά μπήκε και αυτή στη μακρά λίστα γυναίκας η οποία διεκδίκησε τη ζωή της, μια καλύτερη ζωή, η οποία διεκδίκησε να βγει από αυτόν τον βόρβορο της βίας που βίωνε καθημερινά. Αυτό που έλεγε, που πίστευε -και αυτή και η οικογένειά της- είναι ότι υπάρχει μια πολιτεία, η οποία μπορεί να προστατεύσει και τη ζωή μου, να μεγαλώσει τα παιδιά μου ήρεμα, χωρίς εντάσεις, χωρίς ξυλοδαρμούς, χωρίς τις εικόνες την ψυχολογική βία και όλα αυτά.

Τελικά, κύριε Υπουργέ, δυστυχώς αλλά αποτύχατε για ακόμη μια φορά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπάρκα.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, άκουσα, λοιπόν, ότι η Αστυνομία έκανε καλά τη δουλειά της και γενικώς κάνει καλά τη δουλειά της. Να δούμε τι έχουμε κάνει, λοιπόν, σαν Υπουργείο Προστασίας του Πολίτη εμείς επιπλέον για να ενισχύσουμε το έργο της Αστυνομίας. Θα σας πω και γι’ αυτό και θα συγκρίνουμε και το τι είχε γίνει.

Όσον αφορά, όμως, επειδή επιμένετε στον όρο «γυναικοκτονία» και προσπάθησα να καταλάβω τουλάχιστον στην ποινική μεταχείριση που διαφωνείτε, σήμερα μας είπατε ότι θα μπορούσε να καταργηθεί μια αυστηροποίηση, η οποία περιλαμβάνει κατάργηση των ελαφρυντικών, όπως λέτε. Όλες, όμως, τις αυστηροποιήσεις του Ποινικού Κώδικα που έχουμε εμείς φέρει στη Βουλή και τις διατάξεις την ενδοοικογενειακή βία που έχουμε φέρει, ο ΣΥΡΙΖΑ δεν τις έχει στηρίξει. Θα πρέπει επίσης να σας πω ότι με την τροποποίηση του Ποινικού Κώδικα την οποία φέρατε εσείς λίγο πριν τις εκλογές του 2019 για την ανθρωποκτονία από πρόθεση, εισαγάγατε ως ενδεχόμενο ποινής και την κάθειρξη, δηλαδή η ποινή πέντε έως είκοσι έτη αντί της ισόβιας. Δηλαδή ένας δικαστής θα μπορούσε να επιβάλει για μία ανθρωποκτονία ή μία γυναικοκτονία -όπως λέμε- την ποινή πέντε έως είκοσι έτη.

Είναι ένα φαινόμενο το οποίο, όπως σας είπα, πρέπει να το αντιμετωπίσουμε όχι μόνο λεκτικά, αλλά κοινωνικά, πολιτικά, εγκληματολογικά. Είναι ένα παγκόσμιο φαινόμενο και όχι ελληνικό, το οποίο είναι διαχρονικό και δεν είναι σημερινό. Να σας θυμίσω ότι γυναικοκτονίες υπήρχαν και πριν από το 2019. Το πλαίσιο ποινής για τη δολοφονία, για παράδειγμα, της Ελένης Τοπαλούδη στη Ρόδο που έγινε το 2018 ή της Αγγελικής Πέτρου στην Κέρκυρα για έναν δικαστή σύμφωνα με τη νομοθεσία του ΣΥΡΙΖΑ θα μπορούσε να είναι και πρόσκαιρη κάθειρξη και όχι ισόβια. Εμείς, λοιπόν, αυστηροποιήσαμε τις ποινές. Εσείς σήμερα έρχεστε και μας το λέτε αυτό ως κατάργηση ελαφρυντικών.

Θα σας πω όμως και τι άλλο έχει κάνει το Υπουργείο Προστασίας του Πολίτη όλα αυτά τα χρόνια και να δούμε τι είχατε κάνει εσείς παλιότερα. Να σας πω, λοιπόν, ότι με απόφαση του Αρχηγού της Ελληνικής Αστυνομίας ιδρύθηκαν σαράντα πέντε νέα γραφεία ενδοοικογενειακής βίας τα οποία λειτουργούν σε όλη την Ελλάδα από τις 10 Ιουλίου του 2024 και τα οποία πλέον σε όλη την επικράτεια είναι εξήντα τρία, μετά τα πρώτα δεκαοκτώ που δημιουργήθηκαν το 2021. Δεν υπήρχαν πριν επί ΣΥΡΙΖΑ -ξέρετε- γραφεία ενδοοικογενειακής βίας.

Να σας πω για το panic button το οποίο πλέον από 17 Μαΐου του 2024 επεκτάθηκε η πιλοτική του εφαρμογή σε όλη την Ελλάδα με δύο υπουργικές αποφάσεις. Ούτε και αυτό υπήρχε πριν. Και για να δείτε την αποτελεσματικότητα της Ελληνικής Αστυνομίας αλλά και του σχεδιασμού του Υπουργείου Πολιτικής Προστασίας θα σας πω μόνο κάποιους αριθμούς.

Από 18 έως 24 Νοεμβρίου του 2024 οι αστυνομικοί, η Άμεση Δράση που πήγε σε πέντε λεπτά και σε άλλες περιπτώσεις έχει πάει αμέσως, θα σας πω ότι ανταποκρίθηκαν σε εξακόσιες ενενήντα οκτώ κλήσεις στο τηλεφωνικό της Άμεσης Δράσης για υποθέσεις ενδοοικογενειακής βίας. Σε εκατόν τριάντα γυναίκες θύματα χορηγήθηκε την τελευταία εβδομάδα η εφαρμογή του panic button. Συνολικά διαχειρίστηκαν τριακόσια εβδομήντα εννιά περιστατικά, διακόσια σαράντα μια συλλήψεις, έξι θύματα σε δομές με οχήματα της Ελληνικής Αστυνομίας και δεκαεπτά σε ιατροδικαστή ή νοσοκομείο. Τους πρώτους δέκα μήνες του 2024 είχαμε έντεκα χιλιάδες τριακόσιες οκτώ συλλήψεις, ενώ την αντίστοιχη περίοδο του 2023 είχαμε πέντε χιλιάδες πεντακόσιες τριάντα έξι συλλήψεις.

Όλα αυτά σημαίνουν ότι τα θύματα μιλάνε, έρχονται στο φως διαρκώς υποθέσεις. Και όλα αυτά είναι θύματα τα οποία έχουν προστατευτεί, κύριε συνάδελφε. Και εδώ φαίνεται ότι και ο σχεδιασμός αποδίδει και τα στόματα μιλάνε και η Ελληνική Αστυνομία κάνει καλά τη δουλειά της, όπως παραδεχτήκατε κι εσείς.

Σε κάθε διεύθυνση Αστυνομίας υπάρχει ένας ειδικά διαμορφωμένος χώρος, τα safe houses. Ούτε και αυτά υπήρχαν. Σαράντα τέσσερα συμβουλευτικά κέντρα, δεκαοκτώ ξενώνες φιλοξενίας γυναικών, θυμάτων βίας και των παιδιών τους και δύο ξενώνες του Εθνικού Κέντρου Κοινωνικής Αλληλεγγύης στην Αθήνα. Ούτε και αυτά υπήρχαν. Θέλετε να δούμε αριθμούς; Εγώ σας έδωσα αριθμούς. Έχετε αριθμούς πριν από το 2019; Δεν υπήρχε τίποτα, κύριε συνάδελφε. Και σας παρακαλώ να τα δείτε.

Θα σας πω ακόμα ότι το Τμήμα Αντιμετώπισης Ενδοοικογενειακής Βίας του Αρχηγείου της Ελληνικής Αστυνομίας έχει αναλάβει πρωτοβουλίες για να αναπτύξει συνεργασίες και με άλλους φορείς για ευαισθητοποίηση, ανταλλαγή τεχνογνωσίας. Θα σας πω μόνο ενδεικτικά: υπογραφή μνημονίου συνεργασίας μεταξύ της Ιεράς Αρχιεπισκοπής Αθηνών, Ιεράς Μητρόπολης Ιλίου, Δήμου Αθηναίων, Ελληνικής Αστυνομίας για την ανάπτυξη κοινών δράσεων με σκοπό την πρόληψη ενδοοικογενειακής βίας, συμμετοχή αστυνομικού προσωπικού συνεχώς. Κάναμε δράσεις, διαλέξεις με τη σχολική κοινότητα στην 8η Διεθνή Έκθεση Θεσσαλονίκης, στον συμβολικό αγώνα δρόμου περιπάτου, με την Greece Race for the Cure.

Και να σας πω και νομοθετικά τι κάναμε. Να σας πω ότι με το ν.5090/2024, ο οποίος εφαρμόζεται, υπάρχει πλήρης εκσυγχρονισμός του θεσμικού πλαισίου του νομοθετικού πλαισίου για την πρόληψη και καταπολέμηση της ενδοοικογενειακής βίας. Και πλέον προχωράμε και στην ενσωμάτωση της οδηγίας 2024/1585 για την καταπολέμηση της βίας κατά των γυναικών και πλέον, όπως έχει προαναγγελθεί και από τους αρμόδιους Υπουργούς, τον Υπουργό Δικαιοσύνης και τον Υπουργό Προστασίας του Πολίτη, βρίσκεται σε επεξεργασία πλέγμα διατάξεων για την αντιμετώπιση των νέων μορφών βίας εναντίον των γυναικών.

Θα πρέπει όμως επίσης να σας πω και κάτι τελευταίο και κλείνω, κύριε Πρόεδρε, ότι δίνουμε ιδιαίτερη σημασία στη διαρκή και επικαιροποιημένη ενημέρωση, επιμόρφωση του προσωπικού της Ελληνικής Αστυνομίας πάνω σε θέματα ενδοοικογενειακής βίας, έμφυλης βίας και προστασίας των ευάλωτων ομάδων.

Θα σας δώσω λοιπόν, για τα Πρακτικά, τη λίστα -είναι πάρα πολύ μεγάλη- για να δείτε τι ενημερώσεις, εκπαιδεύσεις έχουμε κάνει από το 2019 έως το 2024. Κύριε Μπάρκα, όμως, έχουν και ένα άλλο στοιχείο, τις εκπαιδεύσεις που είχαν γίνει από το 2015 μέχρι το 2019. Και μη μου πείτε ότι δεν υπήρχε ενδοοικογενειακή βία πριν από το 2019, μη μου πείτε ότι δεν υπήρχαν γυναικοκτονίες πριν από το 2019.

Το καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.24΄ λύεται η συνεδρίαση για αύριο, ημέρα Πέμπτη 28 Νοεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**